"Լույս" հիմնադրամի տնօրեն Ժաքլին Կարաասլանյանը նշեց, որ Ենոքավանում անցկացված առաջին շաբաթվա ընթացքում ուսանողներին տրվեցին այն գործիքները, աշխատանքի այն մեթոդները, որոնք անհրաժեշտ էին համայնքների հետ կապեր ստեղծելու համար: "Այդ ընթացքում մեր ուսանողները կտրվեցին այն աշխարհից եւ իրականությունից, որտեղից գալիս են` աստիճանաբար մտնելով հայկական իրականության մեջ", - կարծում է տիկին Կարաասլանյանը: Ըստ նրա` Ենոքավանում անցկացրած շաբաթը նախ եւ առաջ անհրաժեշտ էր ուսանողներին միմյանց ծանոթացնելու համար. ԶՀԾ-ի մասնակիցները մեկ ընտանիք դարձան և սովորեցին թիմային աշխատանքին: Առաջին շաբաթը, ըստ էության, միտված էր ուսանողների մեջ թիմային մտածողություն ձեւավորելուն, իսկ երկրորդ և երրորդ շաբաթների ընթացքում այդ մտածողությունը պետք է դրսևորվեր կատարվող աշխատանքի մեջ: